יונתן אוריך

יונתן אוריך (נולד ב-21 בפברואר 1989) הוא הדובר ומנהל הניו מדיה של בנימין נתניהו ודובר תנועת הליכוד.

ביוגרפיה
נולד בכפר סבא. אביו אדוארד (אדי) היה חילוני, יליד פולין (נפטר ב-2018), ואמו דתית. גדל כילד דתי ולמד בבית הספר הממלכתי דתי "בר-אילן" בעיר. בנעוריו היה חבר בתנועת בני עקיבא ובתנועת ציונות דתית ריאלית. בהיותו תלמיד תיכון שימש כעורך באתר רוטר. בשנת 2009 התנדב במטה בחירות של קדימה בראשות ציפי לבני. למד בישיבת הר עציון. לאחר מכן התגייס לדובר צה"ל והיה במשך כחמש שנים עורך אתר צה"ל. תוך כדי השירות הצבאי שימש כעורך אתר כיפה תחת שם העט אורי פולק. מעט לאחר שחרורו מהצבא מונה לעורך מדור היהדות של אתר nrg, וכתב מגזין במקור ראשון.

דובר תנועת הליכוד ובנימין נתניהו 
בשנת 2015, בגיל 26, מונה לראש מערך הניו מדיה ולדוברו של ראש ממשלת ישראל בנימין נתניהו ודובר תנועת הליכוד, לשם הגיע לבקשתו של טופז לוק, ששירת איתו בדובר צה"ל.

בספטמבר 2019 זומן לוועדת הבחירות המרכזית בחשד לביזיון בית המשפט, לאחר שהופרה הבטחתו כי הצהרת ראש הממשלה לא תכלול תעמולת בחירות. אוריך טען שהאחריות להפרה חלה על ראש הממשלה, ובעקבות זאת חויבו הליכוד ונתניהו בתשלום הוצאות בסך 15,000 ש"ח לכל אחת משתי הרשימות, כחול לבן והמחנה הדמוקרטי.

באוקטובר 2019 נחקר באזהרה בחשד להטרדת עד המדינה שלמה פילבר. במהלך החקירה, המשטרה ביצעה חיפוש לא חוקי במכשיר הטלפון של אוריך, אך בינואר 2022 פסק בית המשפט העליון בהרכב מורחב של תשעה שופטים שהמשטרה יכולה לערוך חיפוש בטלפונים סלולריים ובמחשבים של חשודים גם אם הוא החל ללא צו.

בדצמבר 2019 נבחר במקום ה-29 ברשימת 100 המשפיעים של מגזין TheMarker.

במרץ 2020 שימש כיועץ האסטרטגי של קמפיין הליכוד בפעם השלישית ברצף. בתפקיד זה פעל גם בשנת 2021. במקביל, עבד עם אחת המפלגות באלבניה.

החל מדצמבר 2020 אוריך הוא שותף בחברת הייעוץ התקשורתי "פרספשן" של שרוליק איינהורן. במאי 2022 דווח כי אוריך ואיינהורן העניקו ייעוץ תקשורתי ואסטרטגי לנשיא אוקראינה וולודימיר זלנסקי בזמן מלחמת רוסיה אוקראינה.

בשנת 2022 שימש כאסטרטג ודובר קמפיין הליכוד בבחירות לכנסת העשרים וחמש, בהן זכה בנימין נתניהו להרכיב את הממשלה.

באוקטובר 2023, בזמן מלחמת חרבות ברזל, אוריך השתתף בדיונים ובהתייעצויות בקריה כשהוא לבוש במדי צה"ל, בלי שגויס לשירות מילואים.

חיים אישיים 
נשוי לטליה (לבית פליקס) ומתגורר בתל אביב.

קישורים חיצוניים

 
 
 
 הון שלטון – הפודקסט של נדב פרי – עם יונתן אוריך, 15 בנובמבר 2021

הערות שוליים

חיילי דובר צה"ל
יועצי תקשורת ישראלים
דוברים ישראלים
בוגרי ישיבת הר עציון
ישראלים שנולדו ב-1989